L'Ajuntament de Sagunt organitza la 19a Setmana Cultural de les Persones Majors
21 de maig 2024

L'Ajuntament de Sagunt, a través de l'àrea del Major de la regidoria de Serveis Socials, ha organitzat un any més la Setmana Cultural de les Persones Majors. Concretament, esta és la denovena edició. Les activitats programades es desenvoluparan al llarg de l'última setmana de maig, és a dir, del 27 al 31. Entre les quals hi ha tallers, excursions, concursos, actuacions musicals i d'humor, homenatges als nostres centenaris, entre altres.

La regidora de Serveis Socials, Nuria Carbó, assegura: «**Hem preparat una Setmana del Major consensuada amb els majors. Tindrem moltes activitats, tant lúdiques com culturals i musicals, amb la idea de donar-los protagonisme i fer-los passar una setmana meravellosa**».

![](/media/wmvpnttz/img_7888_c.jpg?width=273&height=364&mode=max)

A més, des de l'àrea del Major s'assegura que la idea que mou l'Ajuntament a dur a terme esta setmana ha sigut sempre visibilitzar els majors, donar-los protagonisme, escoltar les seues propostes d'oci i temps lliure, pensar a poder generar trobades entre ells en els quals ser reconeguts, ser valorats com mereixen en l'àmbit social i comunitari. Tot això en el marc d'unes activitats on ells mateixos mostren la seua capacitat i mèrits i de les quals puguen gaudir al màxim.

La setmana s'inaugurarà el 27 de maig a les 18 hores al Centre Cívic del Port de Sagunt, amb la presència de l'alcalde de Sagunt, Darío Moreno, i la regidora de Serveis Socials, Nuria Carbó. Seguidament, actuarà el monologuista Miki Dkai. Este espectacle tindrà entrada lliure fins a completar l'aforament.

El dimarts 28 començaran les activitats. A les 9.30 hores hi haurà una marxa anomenada "A la voreta de la mar", que eixirà del Pavelló Poliesportiu Port de Sagunt. Aquelles persones que desitgen fer una ruta més curta podran començar en el rellotge de sol del passeig marítim. Per a esta activitat és necessària invitació. A la vesprada, a les 18 hores, al Centre Cultural Mario Monreal serà l'exhibició del XIV certamen de rondalles ciutat de Sagunt.

El dimecres 29 la programació començarà a les 11 hores amb tallers i activitats a l'aire lliure als jardins del Centre Cívic Antic Sanatori del Port de Sagunt. Hi haurà activitats d'oci, esport, memòria i intel·ligència emocional a càrrec d’INSPROJECT; així com una activitat intergeneracional a càrrec del CIPFP La Laboral. A les 13 hores, al saló de plens de l'Ajuntament de Sagunt, s'homenatjarà les persones centenàries del 2024 i s'entregaran els premis dels concursos de fotografia i relats. A la vesprada, a les 18 hores, s'inaugurarà l'exposició dels concursos de fotografia i microrelats “La Mirada del Mayor” al Centre Cívic. A més, hi haurà una xarrada sobre digitalització per a majors amb la col·laboració del departament de Promoció Econòmica.

El dijous 30, a les 9.30 hores, hi haurà una visita cultural al Museu de les Ciències Príncep Felip de València. Els autobusos eixiran a les 9.30 hores de la parada del Centre d'Especialitats del Port de Sagunt i de la parada de l'antiga Telefónica a Sagunt. La tornada serà a les 18 hores. Al migdia, a les 14.30 hores, es realitzarà un menjar al restaurant El Sarao – amb posterior ball - amb un preu de 20 € per persona i per al qual farà falta tiquet.

Finalment, el divendres 31 de maig a les 19 hores hi haurà una degustació de berenar del programa "Menjar a Casa", a càrrec d’Eurest, als jardins del Centre Cívic Antic Sanatori. De 19 a 21 hores, la vesprada-nit estarà amenitzada per l'actuació musical del Dúo Fantasía.

Per a recollir els tiquets d'excursions i invitacions, les persones interessades es podran acostar hui dimarts 21 de maig al Centre Cultural Mario Monreal de 9 a 13 hores, o el dimecres 22 al Centre Cívic Antic Sanatori, en el mateix horari. Els tiquets es repartiran per ordre d'arribada fins que s'esgoten les existències. Cada persona podrà recollir un màxim de dos tiquets.

![](/media/edxmacd0/cartelval_c.jpg?width=296&height=419&mode=max)

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-organitza-la-19a-setmana-cultural-de-les-persones-majors/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-organitza-la-19a-setmana-cultural-de-les-persones-majors/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-organitza-la-19a-setmana-cultural-de-les-persones-majors/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-organitza-la-19a-setmana-cultural-de-les-persones-majors/)